Diari Oficial de la Generalitat Valenciana


Sumari del DOGV 5035, del 24-06-2005 (2005/7289)

ORDE de 6 de juny de 2005, de la Conselleria de Cultura, Educació i Esport, per la qual es convoquen ajudes econòmiques i subvencions per als centres docents no universitaris de la Comunitat Valenciana que tinguen aprovada la realització de projectes d'implantació de sistemes de gestió de qualitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5035

Data del DOGV
:   24-06-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/7289


Data del document
:   06-06-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * personal docent
    * ajuda pública
    * centre d'ensenyament
    * norma de qualitat
    * suport econòmic

ORDE de 6 de juny de 2005, de la Conselleria de Cultura, Educació i Esport, per la qual es convoquen ajudes econòmiques i subvencions per als centres docents no universitaris de la Comunitat Valenciana que tinguen aprovada la realització de projectes d'implantació de sistemes de gestió de qualitat. [2005/A7289]
  
La Llei Orgànica 10/2002, de 23 de desembre, de Qualitat de l'Educació, establix en l'article 67 que els centres docents disposaran de la necessària autonomia pedagògica, organitzativa i de gestió econòmica per a afavorir la millora contínua de l'educació, i que les administracions educatives promouran acords o compromisos amb els centres per al desenvolupament de plans i actuacions que comporten una millora contínua tant dels processos educatius com dels resultats.
  
L'Orde de 22 de març del 2005, de la Conselleria de Cultura, Educació i Esport (DOGV núm. 4.986), regulava el procediment per a la implantació de sistemes de gestió de qualitat en els centres educatius no universitaris de la Comunitat Valenciana.
  
L'apartat segon de la dita orde establix que els centres que participen en la implantació de sistemes de gestió de qualitat entraran a formar part de la xarxa de centres de qualitat educativa de la Comunitat Valenciana.
  
L'apartat quint de l'esmentada orde explicita que l'Institut Valencià d'Avaluació i Qualitat Educativa, en avant IVAQE, comunicarà a cada centre l'aprovació del seu projecte i l'adscripció a un dels nivells de la xarxa de centres de qualitat educativa.
  
La disposició addicional de la mateixa orde determina que, amb l'objectiu d'incidir en una política de reconeixements que incentive la implantació en els centres de sistemes de gestió de qualitat i reforce i estimule els centres i el professorat, la Conselleria de Cultura, Educació i Esport podrà establir els mecanismes que estime més adequats per a la consecució d'eixe objectiu.
  
Per això, fent ús de les atribucions que em conferixen l'article 35 de la Llei de la Generalitat Valenciana 5/1983, de 30 de desembre, de Govern Valencià, i el Decret 183/2004, d'1 d'octubre, del Govern Valencià, pel qual s'aprova el Reglament Orgànic i Funcional de la Conselleria de Cultura, Educació i Esport,
  
ORDENE
  
Primer. Convocatòria
  
Es convoquen ajudes i subvencions als centres públics i privats concertats de la Comunitat Valenciana que hagen sigut autoritzats d'acord amb el que establix l'Orde de 22 de març de 2005, de la Conselleria de Cultura, Educació i Esport, per a desenvolupar projectes d'implantació de sistemes de gestió de qualitat amb anterioritat al 20 de juliol del 2005.
  
Segon. Bases i requisits
  
S'aproven les bases i els requisits per a la percepció de les dites ajudes, les quals figuren en l'annex I de la present orde, així com el model de sol·licitud que figura com a annex II.
  
Tercer. Finançament
  
1. Les ajudes econòmiques concedides tindran com a finalitat sufragar parcialment les despeses de funcionament que genere al centre docent la implantació de sistemes de gestió de qualitat.
  
2. El finançament de les ajudes econòmiques destinades a projectes desenvolupats per centres docents públics anirà a càrrec del capítol II del programa pressupostari 95.69.05.822.31 dels pressupostos de la Generalitat Valenciana per a l'any 2005, per un import global màxim de 85.400 euros.
  
3. El finançament de les ajudes econòmiques destinades a projectes desenvolupats per centres docents privats concertats anirà a càrrec de capítol IV de la línia de subvenció T 5905000 del programa 89.77.04.68043, dels pressupostos de la Generalitat Valenciana per a l'any 2005, per un import global màxim de 36.060 euros.
  
DISPOSICIONS FINALS
  
Primera
  
Es delega en la directora de l'Institut Valencià d'Avaluació i Qualitat Educativa la facultat de concedir estes ajudes i se l'autoritza a dictar les resolucions necessàries per al desplegament i execució d'esta orde.
  
Segona
  
Esta orde produirà efectes des del dia de la publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, els centres privats podran interposar recurs potestatiu de reposició o plantejar directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura, Educació i Esport, en el termini d'un mes a comptar de l'endemà de la publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.
  
València, 6 de juny de 2005
  
El conseller de Cultura, Educació i Esport,
  
ALEJANDRO FONT DE MORA TURÓN
  
ANNEX I
  
Bases per a la percepció d'ajudes econòmiques per als centres que estiguen desenvolupant projectes d'implantació de sistemes de gestió de qualitat
  
Primera. Objecte de la convocatòria
  
Les ajudes econòmiques tenen com a finalitat sufragar parcialment les despeses de funcionament que genere al centre docent la implantació de sistemes de gestió de qualitat.
  
Segona. Objectius
  
a) Fomentar i promoure la implantació de sistemes de gestió de qualitat als centres educatius sostinguts amb fons públics.
  
b) Incentivar els centres educatius que desitgen implantar sistemes de gestió de qualitat a fi d'aconseguir la millora contínua dels seus processos i dels seus resultats.
  
c) Promoure l'elaboració de projectes tendents a aconseguir la millora de la qualitat en la gestió dels centres docents.
  
Tercera. Beneficiaris
  
Podran sol·licitar estes ajudes els centres públics i privats concertats que complisquen els requisits següents:
  
a) Tindre l'autorització corresponent per al desenvolupament de projectes d'implantació de sistemes de gestió de qualitat.
  
b) A més a més, els centres privats concertats hauran de complir tots els requisits que establix l'article 13 de la Llei 38/2003, de 17 de novembre, General de Subvencions.
  
Quarta. Tramitació de sol·licituds i documentació
  
El director o directora del centre haurà de presentar, junt amb una fotocòpia compulsada del seu DNI o NIF, original en paper de la documentació següent:
  
a) Sol·licitud segons el model de l'annex II.
  
b) Fotocòpia de la resolució d'autorització per a la implantació de sistemes de gestió de qualitat.
  
c) Certificat del secretari o secretària en què es transcriga literalment l'apartat de l'acta del consell escolar i del claustre de professors del centre en què conste l'aprovació del projecte i el compromís d'adopció de les mesures necessàries per a la seua realització.
  
d) Pressupost global del projecte, detallat i explicitat.
  
e) Els projectes que requerisquen l'assessorament i la col·laboració de persones o institucions hauran d'adjuntar un escrit d'estos agents externs on conste la seua acceptació i la planificació de les seues intervencions.
  
f) Projecte a desenvolupar:
  
Els centres pertanyents al nivell I de la xarxa de centres de qualitat educativa presentaran un projecte per a planificar la política de qualitat del centre. Eixe document recollirà, almenys, els aspectes següents:
  
- Justificació de la necessitat d'implantar al centre un sistema de gestió de qualitat.
  
- Plantejament del projecte: objectius, activitats, metodologia, organització, temporalitat, responsables i procés d'avaluació.
  
Els centres acollits al nivell II de la xarxa de qualitat presentaran un projecte per a la implantació del sistema de gestió de qualitat en què es recullen almenys els aspectes següents:
  
- La política de qualitat del centre, la identificació del model de gestió a implantar-hi (normes ISO, model EFQM, etc.), la implantació efectiva del sistema d'indicadors de qualitat, així com la implantació de processos d'autoavaluació (interns i/o externs). La implantació de la metodologia de planificació de qualitat: definició d'objectius i metes.
  
Els centres acollits al nivell III de la xarxa de qualitat que ja tenen consolidat el sistema de gestió de qualitat, presentaran un projecte de millora que continga almenys:
  
- Memòria de l'autoavaluació.
  
- Definició de la metodologia per a la implantació de plans anuals de millora contínua del sistema de gestió de qualitat.
  
El projecte haurà de presentar-se en suport paper i en suport magnètic.
  
Els centres privats concertats presentaran, a més:
  
a) Declaració responsable de no estar sotmés el centre en les prohibicions per a obtindre la condició de beneficiari assenyalades en l'article 13, de la Llei 38/2003, de 17 de novembre, General de Subvencions.
  
b) Documentació acreditativa de trobar-se al corrent de les seues obligacions tributàries i davant la Seguretat Social, per mitjà de certificació referida al moment de finalització del termini de presentació de sol·licituds en els termes establits en l'article 13.7, de la Llei 38/2003, de 17 de novembre, General de Subvencions, sempre que la dita documentació, corresponent a l'any 2005, no haja sigut presentada en la Conselleria de Cultura, Educació i Esport.
  
Quinta. Termini i formalització de sol·licituds
  
Les sol·licituds i documentació complementària es presentaran en el Registre General de la Conselleria de Cultura, Educació i Esport, en els registres de les direccions territorials de Cultura, Educació i Esport, o per mitjà de qualsevol altra de les formes previstes en l'article 38.4, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Quan es presente en una oficina de Correus, es farà en sobre obert perquè el funcionari puga posar-hi la data i el segell de Correus abans de la certificació.
  
Els participants que no presenten directament la sol·licitud en el Registre General de la Conselleria de Cultura, Educació i Esport, podran avisar del lloc de presentació de la sol·licitud al fax de l'Institut Valencià d'Avaluació i Qualitat Educativa (96 318 46 24), a fi de facilitar-ne la tramitació.
  
El termini de presentació de sol·licituds finalitza el 20 de setembre del 2005.
  
Si la sol·licitud no reunix els requisits i documents exigits es requerirà a l'interessat que en un termini de deu dies esmene la falta o acompanye els documents preceptius, amb indicació que, si no ho fa, a l'hora de dictar la resolució es considerarà que desistix de la sol·licitud, d'acord amb el que establix l'article 71.1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Sexta. Valoració de les sol·licituds i resolució del procediment
  
Als efectes previstos en esta orde, es constituirà una comissió que realitzarà l'estudi i valoració de les sol·licituds, així com la proposta de l'import a subvencionar del projecte de gestió de qualitat.
  
La comissió estarà presidida pel president del Consell Assessor de l'IVAQE o persona en qui delegue, i constituïda per:
  
- Un inspector o inspectora d'Educació designat pel Servici Central de la Inspecció Educativa.
  
- Un tècnic o tècnica de la Direcció General d'Ensenyament, designat pel director general d'Ensenyament.
  
- Dos tècnics o tècniques de l'Institut Valencià d'Avaluació i Qualitat Educativa, designats per la directora de l'IVAQE.
  
- Un assessor de CEFIRE designat pel director general d'Ensenyament.
  
- Hi actuarà com a secretari, amb veu però sense vot, un funcionari de l'IVAQE designat per la directora de l'IVAQE.
  
La comissió ajustarà la seua actuació al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.
  
La comissió tindrà facultats per a resoldre tots els dubtes que sorgisquen en la interpretació de les bases, així com la possibilitat d'entrevistar els sol·licitants si ho estima oportú.
  
Per a la valoració i selecció dels projectes es tindran en compte els criteris següents:
  
a) Experiència en gestió de qualitat del centre: 0-1 punt.
  
b) Adequació del projecte al que establix l'apartat f) de la base quarta: màxim 5 punts.
  
c) Plantejament del projecte: objectius, activitats, metodologia, organització, temporalitat, responsables i procés d'avaluació: màxim 5 punts.
  
d) Grau d'implicació de l'equip directiu del centre en el projecte: 0-3 punts.
  
e) Grau d'implicació en el projecte dels distints col·lectius de la comunitat educativa: 0-2 punts.
  
f) Concreció i viabilitat del projecte: 0-2 punts.
  
g) Professors participants, recursos a utilitzar etc.: 0-2 punts.
  
La comissió a la vista de la documentació presentada i de la consideració dels criteris de valoració, a través de la Secció de Gestió Economicoadministrativa de l'IVAQE que actuarà com a òrgan instructor del procediment, formularà la proposta de concessió de les ajudes i subvencions a la directora de l'IVAQE, que resoldrà la convocatòria per delegació del conseller.
  
El termini màxim per a resoldre la present convocatòria serà de 6 mesos des de la publicació de la present orde. Si transcorregut eixe termini no s'ha dictat la corresponent resolució, s'entendrà desestimada per silenci administratiu la sol·licitud de concessió de l'ajuda o subvenció.
  
La resolució definitiva de la convocatòria es publicarà al Diari Oficial de la Generalitat Valenciana.
  
Sèptima. Modificació de la resolució de concessió
  
L'ajuda serà compatible amb qualsevol altra ajuda obtinguda per a la mateixa finalitat, sempre que no supere el cost de l'activitat subvencionada.
  
Tota alteració de les condicions tingudes en compte per a la concessió de l'ajuda o subvenció, així com l'excés sobre el cost de l'activitat quan s'hagen obtingut ajudes d'altres administracions o ens públics i privats, podrà donar lloc a la modificació de la resolució. En este supòsit, es detraurà del total concedit l'excés sobre el cost de l'activitat.
  
Octava. Obligacions dels beneficiaris
  
Els beneficiaris es comprometen a:
  
a) Realitzar el projecte d'implantació de sistemes de gestió de qualitat del nivell corresponent.
  
b) Assignar l'import de l'ajuda rebuda per a despeses generals del projecte.
  
c) Elaborar una memòria final del projecte realitzat i presentar-ne en l'IVAQE dos exemplars en suport paper que no supere les 10 pàgines i una còpia en suport magnètic, amb el desenvolupament del projecte, abans del 31 de juliol de l'any 2006. La memòria final inclourà:
  
- Objectius assolits.
  
- Activitats realitzades.
  
- Avaluació del projecte.
  
- Conclusions i propostes de millora.
  
- Informe de valoració del consell escolar del centre, una vegada escoltat el claustre.
  
d) La justificació econòmica de la quantitat ingressada als centres públics o de les subvencions concedides als centres privats concertats, segons s'indica en la base novena. Es podran presentar com a justificació les despeses següents:
  
- Assessorament per experts.
  
- Material fungible.
  
- Bibliografia, la qual s'haurà d'inventariar i dipositar en la biblioteca del centre.
  
- Desplaçaments, quan siga necessari per al desenvolupament d'alguna activitat.
  
- Altres despeses derivades de la realització del projecte.
  
En el cas dels centres privats concertats, estaran subjectes, a més de les obligacions previstes en l'apartat 7.1 d'esta base, a les obligacions que els articles 14 i 18.4 de la Llei 38/2003, de 17 de novembre, General de Subvencions, establixen per als beneficiaris de subvencions.
  
Novena. Percepció i justificació de les ajudes i subvencions
  
1. Els centres docents públics rebran la quantitat adjudicada una vegada es publique la resolució en el Diari Oficial de la Generalitat Valenciana.
  
El lliurament de la quantitat s'efectuarà per mitjà d'ordes de pagament en ferm, a proposta de la Conselleria de Cultura, Educació i Esport, a càrrec del pressupost anual d'esta, com disposa l'article 10 de la Llei 14/2004, de la Generalitat Valenciana, de Pressupostos per a l'any 2005.
  
Atés el caràcter de sobredotació per despeses extraordinàries de funcionament, en els documents de control de l'activitat econòmica del centre hauran d'especificar-se els ingressos i les despeses que es produïsquen per raó d'esta convocatòria. Els centres adjuntaran la justificació de l'import de l'ajuda concedida a la justificació anual que han d'efectuar, d'acord amb el que disposa l'Orde de 18 de maig de 1995, de la Conselleria de Cultura, Educació i Ciència (DOGV núm. 2.526).
  
2. Els centres privats concertats percebran l'ajuda atorgada després de la justificació del compliment de la finalitat per a la qual es va concedir. Per eixa raó, remetran a l'Institut Valencià d'Avaluació i Qualitat Educativa la documentació següent:
  
a) Compte justificatiu, en el qual s'haurà d'incloure, sota responsabilitat del declarant:
  
- Desglossament de cada una de les despeses contretes i l'import.
  
- Justificants de despesa o qualsevol altre document amb validesa jurídica que permeten acreditar el compliment de l'objecte de la subvenció. Les despeses s'acreditaran per mitjà de factures originals o fotocòpies compulsades que hagen sigut pagades amb anterioritat a la finalització del període de justificació.
  
b) Quan el projecte haja sigut finançat, a més de la subvenció, amb fons propis o altres subvencions o recursos, caldrà acreditar en la justificació l'import, procedència i aplicació de tals fons al projecte subvencionat.
  
Els documents justificatius a què fa referència esta base es podran presentar en el Registre General de la Conselleria de Cultura, Educació i Esport, en les direccions territorials de Cultura, Educació i Esport o per mitjà de qualsevol de les altres formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El termini de presentació de la justificació requerida conclourà el 30 de novembre del 2005.
  
Deu. Reintegrament de les subvencions
  
Serà procedent el reintegrament de les quantitats percebudes pels centres privats concertats i l'exigència de l'interés de demora des del moment de pagament de la subvenció en els casos que establixen els articles 36 i 37 de la Llei 38/2003, de 17 de novembre, General de Subvencions.
  
Onze. Suport i coordinació
  
Cada centre designarà un coordinador de qualitat que assumirà funcions de coordinació del projecte. Els membres de l'equip directiu exerciran les funcions de relació amb l'exterior, representant el centre participant.
  
L'IVAQE, la Inspecció Educativa i els CEFIRE oferiran suport tècnic quan el centre ho sol·licite, així com assessorament per a l'elaboració i desenvolupament del projecte, sense perjuí de la col·laboració que s'establisca amb altres òrgans de l'administració o altres entitats.
  
Dotze. Seguiment dels projectes
  
La comissió de selecció, una vegada es publique la resolució definitiva, establirà el pla de seguiment dels projectes, podent demanar als centres la informació que considere necessària per a la seua avaluació.